KIRJALLINEN KYSYMYS E-3487/02 esittäjä(t): Charles Tannock (PPE-DE) komissiolle. Gibraltarin verotusjärjestelmä.



Virallinen lehti nro 268 E , 07/11/2003 s. 0036 - 0037



KIRJALLINEN KYSYMYS E-3487/02 esittäjä(t): Charles Tannock (PPE-DE) komissiolle (9. joulukuuta 2002) Aihe: Gibraltarin verotusjärjestelmä Gibraltar, kuten Irlannin tasavalta ja muut jäsenvaltiot, on hyödyntänyt alhaista yritysverotusta keinona houkutella alueelle liiketoimintaa. Huhujen mukaan komission jäsen Monti tutkii parhaillaan, voidaanko alhaista verotusta pitää valtiontukena. Pitävätkö tällaiset puheet paikkansa, ja jos pitävät, myöntääkö komissio, että alhainen verotus koskee yhtäläisesti kaikkien EU:n jäsenvaltioiden yrityksiä ja että näin ollen Gibraltarin verotusjärjestelmä ei aiheuta minkäänlaista syrjintää jäsenvaltioiden välillä? Onko komissiolla todisteita siitä, että gibraltarilaisyritykset olisivat etuoikeutetussa asemassa samalla tavoin kuin esimerkiksi Ranskan sähkölaitos (Eléctricité de France)? Voiko komissio vahvistaa, ettei se pidä alhaista yritysverojärjestelmää, jossa mitään jäsenvaltiota ei syrjitä, valtiontukena, ja että kaikki pyrkimykset verotuksen yhdenmukaistamiseen edellyttävät olemassaolevien perussopimusten mukaisesti ministerineuvoston yksimielisyyttä? Myöntääkö komissio, että se on velvollinen noudattamaan Euroopan yhteisön konsolidoidun perustamissopimuksen 12 artiklan määräyksiä, joiden mukaan kansalaisuuteen perustuva syrjintä on kiellettyä? Onko komissio lisäksi tietoinen siitä, että on perussopimusten vastaista jättää jokin Euroopan yhteisön alue vastoin tahtoaan direktiivin valmistelun (esim. yhtenäinen eurooppalainen ilmatila -direktiivi) ulkopuolelle ja että asia voidaan viedä Euroopan yhteisöjen tuomioistuimeen? Mario Montin komission puolesta antama vastaus (27. tammikuuta 2003) Komissio voi vahvistaa tutkivansa parhaillaan Gibraltarin yhtiöverojärjestelmän eri osa-alueita. Se aloitti 11. heinäkuuta 2001 muodolliset valtiontukitutkimukset, joissa tarkasteltiin Gibraltarin verovapaita yrityksiä ja vaatimukset täyttäviä yrityksiä(1). Kun komission päätös verovapaista yrityksistä oli kumottu menettelyllisistä syistä(2), komissio ehdotti Yhdistyneelle kuningaskunnalle 27. marraskuuta 2002, että verovapaiden yritysten järjestelmä poistettaisiin asteittain vuoden 2005 loppuun mennessä(3). Lokakuun 16. päivänä 2002 komissio aloitti Gibraltarin yhtiöverolainsäädännön uudistusehdotusta koskevan muodollisen valtiontukitutkimuksen(4). Komissio ei ole näissä tutkimuksissa tarkastellut väitteitä, joiden mukaan jäsenvaltioiden välillä esiintyisi syrjintää, eikä tässä yhteydessä ole myöskään viitattu Ranskan sähkölaitoksen Electricité de Francen tilanteeseen. Jotta toimenpide kuuluisi valtiontukisääntöjen soveltamisalaan, sen on täytettävä EY:n perustamissopimuksen 87 artiklan 1 kohdassa asetetut neljä edellytystä. Tämä koskee myös alempia yritysverokantoja. Toimenpiteen on tuotettava etua asianomaisille ja oltava valtion varoista rahoitettu, edun on oltava valikoiva ja toimenpiteen on lisäksi vääristettävä tai uhattava vääristää kauppaa ja kilpailua jäsenvaltioiden välillä. EY:n perustamissopimuksen 94 ja 95 artiklan mukaan jäsenvaltioiden yhtiöverokantojen yhdenmukaistaminen edellyttää ministerineuvoston yksimielistä päätöstä. Yhtenäistä eurooppalaista ilmatilaa koskevissa komission lainsäädäntöehdotuksissa(5) ei ole Gibraltarin poissulkemista koskevaa lauseketta. (1) EYVL C 26, 30.1.2002. (2) Asia T-195/01, Government of Gibraltar v. komissio, (Kok. 2002, s. II-2309). (3) Ks. komission lehdistötiedote IP/02/1748. (4) EYVL C 300, 4.12.2002. (5) EYVL C 362 E, 18.12.2001 ja EYVL C 103 E, 30.4.2002.